โผล่บิ๊กล็อตVGIกระหึ่ม1.75พันลบ. ราคาต่ำกว่ากระดาน 8% จับตาผถห.ใหญ่ตัดขายหุ้น300ล้านหุ้น
โผล่บิ๊กล็อต VGI กระหึ่ม 1.75 พันลบ. ราคาต่ำกว่ากระดาน 8% จับตาเผยชื่อผถห.ใหญ่ตัดขายหุ้นกว่า 300 ล้านหุ้น
12 เม.ย. 2561

ผู้สื่อข่าวรายงานว่า วันนี้ (12 เม.ย.61) มีรายการสรุปซื้อขายกระดานรายใหญ่ (Big lot) ของหุ้นบริษัท วี จี ไอ โกลบอล มีเดีย จำกัด (มหาชน) หรือ VGI จำนวน 4 รายการ ปริมาณ 240 ล้านหุ้น มูลค่ารวม 1.75 พันล้านบาท ราคาเฉลี่ย 7.30 บาทต่อหุ้น ซึ่งเป็นราคาต่ำกว่ากระดานซื้อขาย
โดยราคาหุ้น VGI ปิดตลาดวันนี้อยู่ที่ 7.95 บาท ลบ 0.15 บาท หรือ 1.85% สูงสุดที่ 8.15 บาท ต่ำสุดที่ 7.85 บาท มูลค่าซื้อขายที่ 2.06 พันล้านบาท
ทั้งนี้ราคาเฉลี่ยของการทำรายการบิ๊กล็อตในวันนี้ต่ำกว่ากระดานซื้อขายถึง 0.65 บาท หรือคิดเป็น 8%
อนึ่งก่อนหน้านี้เมื่อวันที่ 10 เม.ย.2561 ที่ผ่านมามีรายการสรุปซื้อขายกระดานรายใหญ่ (Big lot) ของหุ้น VGI จำนวน 3 รายการ ปริมาณ 100 ล้านหุ้น มูลค่ารวม 730 ล้านบาท ราคาเฉลี่ย 7.30 บาทต่อหุ้น ซึ่งเป็นราคาต่ำกว่ากระดานซื้อขาย ณ วันดังกล่าวซึ่งอยู่ที่ 7.85 บาท
ทั้งนี้เป็นที่น่าจับตาว่า ผู้ถือหุ้นใหญ่รายใดจะเป็นผู้ทำรายการในครั้งนี้ จากการตรวจสอบพบว่า ผู้ถือหุ้นใหญ่ที่ถือหุ้นเกิน 240 ล้านหุ้นได้แก่ บริษัท ระบบขนส่งมวลชนกรุงเทพ จำกัด (มหาชน) บริษัทย่อยของบริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ถือหุ้นทั้งหมด 3,500,640,000 คิดเป็น 48.59% ,บริษัท บีทีเอส กรุ๊ป โฮลดิ้งส์ จำกัด (มหาชน) หรือ BTS ถือหุ้นทั้งหมด 1,641,325,792 คิดเป็น 22.78% และธนาคาร กรุงเทพ จำกัด (มหาชน) หรือ BBL ถือหุ้น 482,754,706  หรือคิดเป็น 6.70%
สำหรับโครงสร้างผู้ถือหุ้นอันดับที่ 1-5 ของ VGI มีดังนี้
(ภาพรวมข้อมูลผู้ถือหุ้น ณ วันที่ 26/02/2561)